ราคาทองปิดลบหลังดอลล์แข็งค่าจากกระแสคาดเฟดขึ้นดอกเบี้ย
สัญญาทองคำตลาดนิวยอร์กปิดร่วงลงเมื่อคืนนี้ (23 พ.ย.) โดยได้รับปัจจัยลบจากการแข็งค่าของเงินดอลลาร์สหรัฐ อันเป็นผลมาจากกระแสคาดการณ์ที่ว่าเฟดจะขึ้นดอกเบี้ยในเดือนหน้า 
24 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 9.5 ดอลลาร์ หรือ 0.88% ปิด (23 พ.ย.) ที่ระดับ 1,066.80 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 6.4 เซนต์ หรือ 0.45% ปิดที่ 14.032 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 8.5 ดอลลาร์ หรือ 0.99% ปิดที่ 847.40 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 17.55 ดอลลาร์ หรือ 3.1% ปิดที่ 541.35 ดอลลาร์/ออนซ์
สัญญาทองคำร่วงลงหลังจากดอลลาร์ปรับตัวอย่างแข็งแกร่ง หลังจากนายจอห์น วิลเลียมส์ ประธานเฟดสาขาซานฟรานซิสโก กล่าวว่า มีความเป็นไปได้อย่างมากที่เฟดจะปรับขึ้นอัตราดอกเบี้ย เมื่อเจ้าหน้าที่กำหนดนโยบายการเงินของเฟดประชุมกันในวันที่ 15-16 ธ.ค.นี้
ความคิดเห็นของนายวิลเลียมส์นับเป็นการส่งสัญญาณล่าสุดว่าเฟดพร้อมที่จะปรับเพิ่มเป้าหมายอัตราดอกเบี้ยระยะสั้นในการประชุมเดือนหน้า ทั้งนี้ เฟดมีแนวโน้มจะคุมเข้มนโยบายการเงิน ซึ่งสวนทางกับท่าทีของธนาคารกลางยุโรปและธนาคารกลางอื่นๆทั่วโลกที่กำลังพิจารณามาตรการผ่อนคลายทางการเงินเพื่อหนุนการขยายตัวทางเศรษฐกิจและเงินเฟ้อ ซึ่งเป็นความเคลื่อนไหวที่จะทำให้สกุลเงินของประเทศนั้นๆอ่อนค่าลงเมื่อเทียบกับดอลลาร์สหรัฐ